CELEX: 52012PC0395
Language: hu
Date: 2012-07-16
Title: Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Hollandiának a 41. ágazatot érintő „EGF/2011/009 NL/Gelderland Construction” referenciaszámú kérelme)

|
			
		
		
		52012PC0395
		
			Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Hollandiának a 41. ágazatot érintő „EGF/2011/009 NL/Gelderland Construction” referenciaszámú kérelme) /* COM/2012/0395 final - 2012/ () */
			
				
		
		
			
			   	INDOKOLÁS
A költségvetési fegyelemről és a
pénzgazdálkodás hatékonyságáról és eredményességéről szóló, az Európai
Parlament, a Tanács és a Bizottság között létrejött, 2006. május 17-i
intézményközi megállapodás[1]
28. pontja a pénzügyi keret vonatkozó fejezeteinek felső korlátain
felül egy rugalmassági mechanizmus révén legfeljebb évi
500 millió EUR erejéig lehetővé teszi az Európai Globalizációs
Alkalmazkodási Alap (a továbbiakban: EGAA) igénybevételét.
Az EGAA-ból nyújtott hozzájárulásokra
vonatkozó szabályokat az Európai Globalizációs Alkalmazkodási Alap
létrehozásáról szóló, 2006. december 20-i 1927/2006/EK európai
parlamenti és tanácsi rendelet[2]
tartalmazza.
2011. december 15-én Hollandia –
Gelderland (NL22) NUTS II. szintű régiójában a NACE Rev. 2. rendszer
szerinti 41. ágazatban (épületek építése)[3]
működő 54 vállalatnál történt elbocsátásokat követően –
„EGF/2011/009 NL/Gelderland Construction 41” referencia–számmal
kérelmet nyújtott be az EGAA-ból igénybe vehető pénzügyi hozzájárulás
iránt.
A kérelem alapos vizsgálatát követően a
Bizottság az 1927/2006/EK rendelet 10. cikke alapján megállapította,
hogy a pénzügyi hozzájárulásnak e rendeletben megállapított feltételei
teljesülnek.
A KÉRELEM ÖSSZEFOGLALÁSA ÉS ELEMZÉS
 Főbb adatok: ||   
 EGAA-referenciaszám || EGF/2011/009 
 Tagállam || Hollandia 
 2. cikk || b) 
 Érintett vállalatok száma || 54 
 NUTS II régió || Gelderland (NL22) 
 NACE Rev. 2. ágazat || 41 (épületek építése) 
 Referencia-időszak || 2011.2.1–2011.11.1. 
 A személyre szabott szolgáltatások kezdetének időpontja || 2012.1.1. 
 A kérelem benyújtásának időpontja || 2011.12.15. 
 A referencia-időszakban elbocsátott munkavállalók száma || 516 
 Az intézkedésekben várhatóan részt vevő, elbocsátott munkavállalók száma || 435 
 A személyre szabott szolgáltatásokhoz kapcsolódó kiadások (EUR) || 4 281 000 
 Az EGAA végrehajtásához kapcsolódó kiadások[4] (EUR) || 178 375 
 Az EGAA végrehajtásához kapcsolódó kiadások (%) || 4,0 
 Teljes költségvetés (EUR) || 4 459 375 
 EGAA-hozzájárulás EUR-ban (65 %) || 2 898 594 
1.           A kérelmet 2011. december
15-én nyújtották be a Bizottságnak, és 2012. június 11‑éig további
információkkal egészítették ki.
2.           A kérelem az
1927/2006/EK rendelet 2. cikkének b) pontja szerint eleget tesz
az EGAA igénybevételéhez szükséges feltételeknek, és benyújtása az említett
rendelet 5. cikkében meghatározott 10 hetes határidőn belül
megtörtént.
Az elbocsátások és a
világkereskedelemben a globalizáció hatására bekövetkezett fő strukturális
változások, illetve a globális pénzügyi és gazdasági válság közötti kapcsolat
3.           Hollandia az elbocsátások és
a globális pénzügyi és gazdasági válság közötti kapcsolat bizonyítása céljából
azzal érvel, hogy a válság rendkívül negatív hatást gyakorolt az
építőipari ágazatra, mind Hollandiában, mind az egész Unióban. Az
építőipari ágazat rendelkezésére bocsátott hitelek mennyisége drasztikusan
csökkent, az építőanyagok árai emelkedtek, miközben a fogyasztók
bizalmának hanyatlása, valamint a készpénzhiány miatt az új házak iránti
kereslet csökkent.
4.           Gazdaságélénkítési tervében a
Bizottság elismerte, hogy az EU építőipari ágazatában a válság
eredményeként visszaesett a kereslet. A rendelkezésre álló adatok az
építőipar jelentős visszaesését igazolják: az Unió 27 tagállamában az
építőipari ágazat nyolc egymást követő negyedévben
(2009 első negyedévétől 2010 negyedik negyedévéig) az
előző év azonos időszakánál rosszabb eredményt ért el,
elsősorban a lakóépületekbe történő magánbefektetések csökkenése
miatt. 
5.           A 2008–2010-es időszakra
vonatkozóan a holland építőipar teljesítményét 12,9 %-os hirtelen
visszaesés jellemezte. 2011 első negyedéve ugyan 9,3 %-os
fellendülést mutatott, 2011 második és harmadik negyedévében a tendencia újra
lelassult, és a 2012-es előrejelzések sem pozitívak. 2011 harmadik
negyedévében 2010 ugyanezen időszakához képest a gazdasági növekedés
Gelderland tartományban nagyobb mértékben lelassult, mint az ország más
részeiben (Gelderlandban 0,6 % volt a növekedés, míg Hollandia egészében
1,1 %). Számos, 2010-ben még pozitív gazdasági mutató (forgalom,
foglalkoztatás, befektetés) 2011-re negatív előjelűvé vált. 2011-ben
a házak árszintje tovább csökkent, 2010-hez képest 3,6 %-kal, és elérte a
2005-ös szintet, ami az építőipari ágazatra negatív hatást gyakorolt. 
6.           A gazdasági és pénzügyi
válság nyomán megszorításokra került sor az államháztartási költségvetési hiány
csökkentésére. Az állami kiadások csökkentése közvetlen negatív hatást
gyakorolt az infrastruktúra- és a lakásprogramokra. A központi állami kiadások
csökkentése a regionális önkormányzatokra is hatással van, mivel ebből
adódóan ez utóbbiaknak is csökkenteniük kell kiadásaikat. Gelderland
tartománynak 2011-től kezdve 58 millió EUR-val kell kiadásait
csökkentenie. Mivel az építőipari ágazat jelentős mértékben függ a
regionális belföldi piactól, az állami költségvetés, valamint a programok
csökkentése ahhoz vezet, hogy az építőipari ágazat kiszolgáltatott
helyzetbe kerül. A költségvetési megszorítások továbbra is kedvezőtlenül
hatnak az ágazaton belüli foglalkoztatásra.
7.           Továbbá a lakásszövetkezetek
és az önkormányzatok befektetéseinek csökkenése miatt az új építmények piaca
fokozatosan visszaesett. 2011 harmadik negyedévében a csődök száma is
megemelkedett.
Az
elbocsátások számának igazolása és a 2. cikk b) pontjában foglalt
kritériumok teljesítése
8.           Hollandia
e kérelmet az 1927/2006/EK rendelet 2. cikkének b) pontjában említett
beavatkozási kritérium alapján nyújtotta be, amely szerint az alapból akkor
lehet támogatást nyújtani, ha egy kilenc hónapos időszak alatt egy
tagállamnak egyetlen vagy két egymással határos NUTS II. szintű
régiójában, ugyanabban a NACE Rev. 2. rendszer szerinti ágazatban
működő vállalatoktól legalább 500 munkavállalót elbocsátanak.
9.           A kérelemben Hollandia arra
hivatkozik, hogy a 2011. február 1-jétől
2011. november 1-jéig terjedő kilenc hónapos
referencia-időszakban 516 személyt bocsátottak el a NACE Rev. 2.
rendszer szerinti 41. ágazatba (épületek építése) sorolt
54 vállalattól, a NUTS II. szintű Gelderland (NL22) régióban. A
szóban forgó elbocsátásokat az 1927/2006/EK rendelet 2. cikke második bekezdésének
második francia bekezdése alapján számították ki. 
Az elbocsátások előre nem látható
jellegének bizonyítása
10.         A holland hatóságok érvelése
szerint sem a pénzügyi és gazdasági válság, sem annak az ágazatra gyakorolt
hatása nem volt előre látható. A gazdasági válság előtt a holland
építőipari ágazat virágzott. A lakóépületek és nem lakóépületek építésével
foglalkozó vállalatok forgalma 2009 első negyedéve óta fokozatosan
csökken, és mintegy 20 %-kal a 2008-as rekordszint alá esett. 2010
első negyedéve óta a gazdasági válság következményei a magas- és
mélyépítési ágazatban is tapasztalhatók voltak. 2010-ben a magas- és
mélyépítéssel foglalkozó vállalatok forgalma 2009-hez képest 7 %-kal esett
vissza, annak ellenére, hogy a kormány intézkedéseket hozott a tervbe vett
infrastruktúra-projektek felgyorsítása érdekében. 2009-ben ezek az intézkedések
még pozitív hatással voltak a forgalomra. 
Az elbocsátó vállalkozások és a
támogatásra jogosult munkavállalók meghatározása
11.         A kérelem 516 személy 54
vállalattól történő elbocsátására vonatkozik. Hollandia becslései szerint
csak 435 személyre irányul a támogatás, a többi munkavállaló saját
kezdeményezésével talál másik munkát, vagy nyugdíjba megy. Az elbocsátások a
következő vállalatoknál történtek:
 A vállalatok és az elbocsátott személyek száma 
 Aannemersbedrijf Kranen BV || 2 || Dijkman Bouw B.V. || 5 
 Aannemersbedrijf Kruisselbrink BV || 5 || EMHA B.V. || 6 
 Aannemersbedrijf Volman || 6 || Engelaer v.o.f. || 1 
 Aannemersbedrijf W. Kosters B.V. || 8 || Gebr. Heuting & zn B.V. || 1 
 Aannemersbedrijf Wibo Lochem BV || 40 || GML Gelders Metsel- en Lijmbedrijf BV || 8 
 aanneminsgbedrijf Berendsen- van Geemen BV || 1 || Hermsen Bouw & Timmerwerken B.V. || 3 
 Aannemingsmaatschappij Van Gelder BV || 13 || Hiddink Grondwerken transport B.V. || 12 
 Ad Hofmans Hedel B.V. || 1 || Joosten Bouwservice B.V. || 5 
 B&V Geveltechniek b.v. || 1 || KBZ BV (Keijzer Betonwerken Zutphen BV) || 22 
 Borreman Bouw BV || 6 || Klaassen Bouwmaatschappij Arnhem B.V. || 1 
 Borst Aannemersbedrijf BV || 7 || Kroeze Betonbouw BV || 9 
 Bouw Service Ermelo BV || 42 || Kroeze Geodesie BV || 2 
 Bouwbedrijf Bolster BV || 6 || La Paloma || 1 
 Bouwbedrijf Folmer de Vries BV || 1 || Lenting Bouw V.O.F. || 2 
 Bouwbedrijf Heimensen BV || 8 || Metselbedrijf Asselman BV || 18 
 Bouwbedrijf Jansen-Bolk BV || 8 || Metselbedrijf W. Renden || 6 
 Bouwbedrijf Kiezenbrink BV || 4 || P.B. Huberts Aanneming- en Wegenbouw- || 45 
 Bouwbedrijf Kuiperij BV || 16 || Scholten Gevelrenovatie BV || 13 
 Bouwbedrijf Rusbo BV || 4 || Scholten Metsel- en Stelwerken BV || 35 
 Bouwmij Te Brake B.V. || 6 || Schutten Bouw B.V. || 1 
 Bouw's Staalbouw B.V. || 10 || T.S. Alround Services BV || 1 
 Burgers van der Wal || 3 || Van den Boom Bouwbedrijf BV || 8 
 Claes B.V. || 1 || Veerdonk en Mulder Bouwbedrijf || 2 
 D & G Timmerfabriek BV || 10 || Verboon Bouwbedrijf B.V. || 1 
 D & M Bouw VOF || 8 || Voegersbedrijf Scholten BV || 15 
 Daams H.T. || 3 || Weijers Eikhout Vestiging Groesbeek BV || 66 
 De Boer Montagetechnieken || 1 || Welling Bouw Didam B.V. || 6 
 Vállalatok összesen: || 54 || Elbocsátások összesen: || 516 
12.         Az
érintett munkavállalók megoszlása a következő:
 Kategória || Szám || Százalék 
 Férfiak || 420 || 96,55 
 Nők || 15 || 3,45 
 EU-állampolgárok || 435 || 100,00 
 Nem EU-állampolgárok || 0 || 0 
 15 és 24 év közöttiek || 25 || 5,75 
 25 és 54 év közöttiek || 290 || 66,67 
 55 és 64 év közöttiek || 120 || 27,59 
 64 évesnél idősebbek || 0 || 0 
13.         A fenti kategóriákban tartós
egészségügyi problémával vagy fogyatékossággal élő munkavállaló nem
szerepel.
14.         A foglalkozási kategóriák
szerinti megoszlás a következő:
 Kategória || Szám || Százalék 
 Vezetők || 2 || 0,46 
 Felsőfokú képzettséget igénylő foglalkozások || 50 || 11,49 
 Technikusok || 55 || 12,64 
 Irodai foglalkozások || 35 || 8,05 
 Szolgáltatást nyújtó és értékesítést végző munkavállalók || 10 || 2,30 
 Alacsonyabb képzettséget igénylő foglalkozások || 283 || 65,06 
15.         Az 1927/2006/EK rendelet
7. cikkének megfelelően Hollandia megerősíti, hogy az EGAA
végrehajtásának különböző szakaszaiban és különösen az EGAA-hoz való
hozzáférésben mind jelenleg, mind a jövőben a nők és a férfiak
egyenlőségét szem előtt tartó és diszkriminációellenes politikát
alkalmaz.
Az érintett terület, valamint az ott
működő hatóságok és érdekelt felek bemutatása
16.         Gelderland tartomány mintegy 2
millió lakossal Hollandia legnagyobb tartománya. A régió jól képzett
lakossággal és 146 000 vállalattal rendelkezik. Az építőiparban
viszonylag sokan dolgoznak (2011-ben mintegy 60 000 fő) a többi
iparágazathoz képest, mint pl. a vegyipar (9000 fő), az élelmiszeripar
(15 000 fő), illetve a fém- és villamosipar (40 300 fő).
17.         A legfontosabb érintett
hatóságok a Szociális és Foglalkoztatásügyi Minisztérium; az Opleidingsbedrijf
Doetinchem, az építőipari ágazat egy ágazati szervezete; Gelderland
Tartományi Kormánya; az UWVwerkbedrijf, az álláskeresésben segítő
regionális munkaügyi hivatal, valamint a Platform Arbeidsmarkt Onderwijs,
amely valamennyi oktatási és szakképzési intézményt képviseli. Más érdekelt
felek: a Bouwend Nederland regio oost, az építőipari ágazat
munkáltatószövetségének regionális képviselete; az FNV Bouw regio oost,
az építőipari ágazat szakszervezetei szövetségének a regionális
képviselete; a CNV Vakmensen, az építőipari ágazat keresztény
szakszervezeti szövetségének képviselete, valamint az OBD opleidingen,
az építőipar más szakképzési központjai.
Az
elbocsátások várható hatása a helyi, a regionális és az országos
foglalkoztatásra
18.         A
holland hatóságok érvelése szerint az elbocsátások hatása nagyban
érezhető, mivel az építőipar Gelderlandban jelentős ágazat.
2011-ben Gelderlandban a munkanélküliségi ráta 5,9 % volt, ami a holland
átlagnál valamivel magasabb. 2010‑ben az építőipari ágazat
foglalkoztatási aránya Gelderlandban a tartomány teljes foglalkoztatásának
6,5 %-át tette ki. 2010-ben az építőipari ágazatban 4100 munkahely
szűnt meg (6,5 %-os csökkenés). 2011-ben kisebb fellendülés volt
tapasztalható (500 munkahely), azonban 2011 negyedik negyedévében az ágazatban
újra számos elbocsátás történt. A fiatalok munkanélkülisége 2011-ben
10 %-kal nőtt. 
A finanszírozásra javasolt, személyre
szabott szolgáltatások összehangolt csomagja és annak tételes bontásban
meghatározott, becsült költségei, valamint a strukturális alapok által
támogatott intézkedésekkel való komplementaritása
19.         A személyre szabott
szolgáltatásokra, melyeket az elbocsátott munkavállalók részére nyújtanak, az
építőipari szakképzőközpontokban kerül majd sor. A munkakereséshez
nyújtott támogatáson kívül az érintett munkavállalók mindegyike csak egy
intézkedésben vesz majd részt, azonban néhány esetben a kívánt eredmények
elérése érdekében lehetőség nyílik az intézkedések kombinálására.
Hollandia három, egymást követő fázisból álló csomagot javasol az
elbocsátott munkavállalók támogatására. A három fázis a következő:
felvétel (munkakeresési támogatás), a munkaerőpiacra való felkészülés
(személyre szabott intézkedéscsomag) és a munka.
–     
A munkakereséshez nyújtott támogatás a
résztvevőknek egyénileg nyújtott program, amely a következőkből
áll: a rendelkezésre álló szakképzési és karrierlehetőségekről
nyújtott tanácsadás, intenzív álláspályázati képzés, ahol a motivációs levél
megírását is tanítják. Minden résztvevőnek megadnak egy, a saját
lakóhelyéhez közeli kapcsolattartó pontot (mivel minden egyes regionális
munkaügyi hivatal közreműködik), ahol segítséget kapnak a szükséges
dokumentumok benyújtásához (személyi jövedelemadó-bevallás, munkanélküli
segélyhez szükséges dokumentumok), és ahol építőipari vállalatokkal is
kapcsolatba léphetnek. A becslések szerint minden érintett munkavállaló él majd
ezzel a lehetőséggel.
–     
A képzés és átképzés új szakmai profilokra
irányuló intenzív képzési program. A képzések több modult is tartalmaznak,
amelyeket a személyes igényektől és készségektől függően
külön-külön is el lehet végezni. Egy teljes képzés hozzávetőlegesen egy
évig tart és modulokra oszlik; például a 11,5 hónapos kőműves
szakképzés részei a következők: homlokzatok, falazás, burkolás és vakolás.
A becslések szerint 75 munkavállaló él majd ezzel az intenzív képzési lehetőséggel.
–     
Az újbóli elhelyezkedés esélyének javítása
(outplacement) keretében az érintett munkavállalók számára új ágazatokra, mint
például a mérnöki tudományok, az elektrotechnikai szerelés, az egészségügyi
ágazat vagy a vendéglátó-ipari szolgáltatások, valamint – az építőipari
ágazaton belül – olyan készségek megszerzésére irányuló tanácsadást
biztosítanak, amelyek igazodnak az építőipari ágazat jelenlegi igényeihez
(pl. a kompozit anyagok felhasználása az építés során). Az egyéni tanácsadás a
következő elemekből áll: a készségek és a profil felmérése, majd ezek
alapján a megfelelő munka vagy képzési irány kiválasztása, és az egyéni
outplacement folyamat nyomon követése. Az intézkedésben a becslések szerint 150
munkavállaló vesz majd részt. 
–     
A vállalkozásösztönzés keretében az
elbocsátott munkavállalók iránymutatást kapnak az önfoglalkoztatáshoz, valamint
támogatást ahhoz, hogy beindítsák saját vállalkozásaikat. Az intézkedések
szakképzésből (pl. egyéni vállalkozási szakmák) és a vállalkozás
működtetésére irányuló képzésekből állnak majd. Az intézkedésben a
becslések szerint 60 munkavállaló vesz majd részt.
–     
A „flexpool” ideiglenes foglalkoztatást
biztosító, rugalmas szervezési forma az építőiparban munkakeresők és
munkáltatók számára egyaránt. E szolgáltatásnak köszönhetően rugalmas
munkaszervezésre kerülhet sor. Az átképzett munkavállalóknak lehetőségük
nyílik új munkatapasztalatok megszerzésére, és a munkát egyben képzéssel
kombinálják. A munkavállalók a kollektív munkaszerződés szerinti normál
átlagfizetést kapják, a munka időtartama a holland rugalmas
munkaszervezésről szóló törvénynek megfelelően korlátozott. Ebben az
intézkedésben a becslések szerint 150 munkavállaló vesz majd részt. 
20.         Az EGAA végrehajtásához
kapcsolódó kiadások, amelyek az 1927/2006/EK rendelet 3. cikke
szerint feltüntethetők a kérelemben, az irányítási és az ellenőrzési,
valamint a tájékoztatási és a népszerűsítési tevékenységekre is
kiterjednek.
21.         A holland hatóságok által
ismertetett, személyre szabott szolgáltatások az 1927/2006/EK rendelet
3. cikkében meghatározott, támogatásra jogosult tevékenységek közé
sorolható aktív munkaerő-piaci intézkedéseknek minősülnek. A holland
hatóságok e szolgáltatások összköltségét 4 281 000 EUR-ra, az
EGAA végrehajtásához kapcsolódó kiadásokat pedig 178 375 EUR-ra (az
összköltség 4,00 %-ára) becsülik. Az EGAA-ból igényelt teljes hozzájárulás
összege 2 898 594 EUR (az összköltségek 65 %-a).
 Intézkedések || Az érintett munkavállalók becsült száma || Becsült költségek (egy érintett munkavállalóra) (EUR-ban) || Összköltség (EGAA és nemzeti társfinanszírozás) (EUR) 
 Személyre szabott szolgáltatások (az 1927/2006/EK rendelet 3. cikkének első bekezdése) 
 Munkakereséshez nyújtott támogatás || 435 || 2 600 || 1 131 000 
 Képzés és átképzés || 75 || 18 000 || 1 350 000 
 Az újbóli elhelyezkedés esélyének javítása (outplacement) || 150 || 8 200 || 1 230 000 
 Vállalkozásösztönzés || 60 || 4 500 || 270 000 
 Flexpool || 150 || 2 000 || 300 000 
 A személyre szabott szolgáltatások részösszege ||   || 4 281 000 
 Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) 
 Előkészítő tevékenységek ||   || 0 
 Irányítás ||   || 44 594 
 Tájékoztatás és népszerűsítés ||   || 44 594 
 Ellenőrzési tevékenységek ||   || 89 187 
 Az EGAA végrehajtásához kapcsolódó kiadások részösszege ||   || 178 375 
 Becsült költségek összesen ||   || 4 459 375 
 EGAA-hozzájárulás (az összköltségek 65 %-a) ||   || 2 898 594 
22.         Hollandia megerősíti,
hogy a fent leírt intézkedések kiegészítik a strukturális alapok által
finanszírozott intézkedéseket. Hollandia bevezeti a szükséges ellenőrzési
eljárásokat a kettős finanszírozás kockázatának elkerülésére, és pontos
ellenőrzési nyomvonalat fog biztosítani az EGAA-ból finanszírozott
tevékenységekhez.
Az érintett munkavállalóknak nyújtott,
személyre szabott szolgáltatások kezdetének tényleges vagy tervezett
időpontja
23.         Hollandia
2012. január 1-jén kezdte meg az EGAA általi társfinanszírozásra
javasolt, összehangolt csomag keretében a személyre szabott szolgáltatások
nyújtását az érintett munkavállalók részére. Ez az időpont tekintendő
tehát az EGAA-ból nyújtandó valamennyi támogatásra való jogosultság kezdetének.
A szociális partnerekkel folytatott
konzultáció során követett eljárások
24.         A szociális partnerek
közreműködtek a pályázat előkészítésében. A javaslatot az
Opleidingsbedrijf Doetinchem, az építőipar egy ágazati szervezete
kezdeményezte, amelyben a szociális partnerek képviselettel rendelkeznek. Az
előkészítési tevékenységek során az ágazat képviselői és az
építőipari vállalatok között számos regionális találkozóra, a
közreműködő felek és a regionális munkaügyi hivatalok között pedig
tárgyalásokra került sor. A tárgyalások eredményeképpen egy olyan tervet
dolgoztak ki az elbocsátott munkavállalók részére, amelynek többek között része
egy kimondottan az építőipari és technikai ágazati szakmákra
specializálódott szolgáltatóközpont létrehozása. Később a terv számos
elemét felvették a projektbe. A szociális partnerek a végrehajtásban is
közreműködnek, mivel ők irányítják az ágazat szakképzési és oktatási
létesítményeit. 
25.         A holland hatóságok
megerősítették, hogy a nemzeti és uniós jogszabályokban a csoportos
létszámleépítések vonatkozásában előírt követelményeknek eleget tettek.
Tájékoztatás a nemzeti jog alapján vagy
kollektív szerződések értelmében kötelezően végrehajtandó intézkedésekről
26.         Az 1927/2006/EK rendelet
6. cikkében foglalt kritériumok tekintetében a holland hatóságok
kérelmükben:
·      megerősítették, hogy az EGAA-ból származó pénzügyi hozzájárulás
nem helyettesíti azokat az intézkedéseket, amelyek meghozatala a nemzeti jog vagy
kollektív szerződések alapján a vállalatok felelőssége;
·      bizonyították, hogy az intézkedések az egyes munkavállalóknak nyújtanak
segítséget, és nem vállalatok vagy ágazatok szerkezetátalakítására irányulnak;
·      megerősítették, hogy a fent említett támogatható intézkedésekre
más uniós pénzügyi eszközből nem folyósítanak támogatást.
Irányítási és ellenőrzési
rendszerek 
27.         Hollandia értesítette a
Bizottságot, hogy a pénzügyi hozzájárulást ugyanazok a szervek fogják
irányítani és ellenőrizni, amelyek Hollandiában az Európai Szociális
Alapot irányítják és ellenőrzik. Az EGAA-projekttel kapcsolatos nyomon
követés, ellenőrzés, információszolgáltatás, terjesztés és kifizetések
tekintetében felelős szerv a Szociális ügynökség (a Szociális és Foglalkoztatásügyi
Minisztérium részlege).
Finanszírozás
28.         Hollandia kérelme alapján az
összehangolt, személyre szabott szolgáltatási csomaghoz javasolt
EGAA-hozzájárulás (beleértve az EGAA végrehajtásához kapcsolódó kiadásokat)
2 898 594 EUR, amely az összköltségek 65 %-át teszi ki. A
Bizottság által az alap terhére javasolt költségvetési juttatás a Hollandia
által szolgáltatott információkon alapul.
29.         Figyelembe véve az EGAA-ból
folyósítható pénzügyi hozzájárulásnak az 1927/2006/EK rendelet
10. cikkének (1) bekezdése szerint meghatározott maximális összegét,
továbbá az előirányzatok átcsoportosításához megállapított mozgásteret, a
Bizottság azt javasolja, hogy a fent említett teljes összeget folyósítsák az
EGAA-ból; az összeg a pénzügyi keret 1a. fejezetében különítendő el.
30.         A javasolt pénzügyi
hozzájárulás összege lehetővé teszi, hogy – az 1927/2006/EK rendelet
12. cikkének (6) bekezdésében szereplő előírás szerint – az
év utolsó négy hónapjában az EGAA-ra elkülönített éves maximális összeg több
mint 25 %-a továbbra is rendelkezésre álljon támogatások kifizetésére.
31.         Az EGAA-ból nyújtott
támogatásra tett javaslattal a Bizottság a 2006. május 17-i
intézményközi megállapodás 28. pontjának megfelelően kezdeményezi az
egyszerűsített háromoldalú eljárást annak érdekében, hogy az EGAA
igénybevételének szükségességét és az igényelt összegeket illetően
biztosítsa a költségvetési hatóság két ágának egyetértését. A Bizottság felkéri
a költségvetési hatóság két ága közül azt, amelyik a megfelelő politikai
szinten előbb jut egyetértésre a forrás igénybevételéről szóló
javaslattervezet ügyében, hogy szándékáról értesítse a másik ágat és a
Bizottságot. A költségvetési hatóság bármelyik ágának elutasító véleménye
esetén hivatalos háromoldalú egyeztetést kell kezdeményezni.
32.         A Bizottság a 2012. évi
költségvetés kötelezettségvállalási előirányzataiba irányuló külön
átcsoportosítási kérelmet nyújt be a 2006. május 17-i intézményközi
megállapodás 28. pontjának megfelelően.
A kifizetési előirányzatok forrása 
33.         A kérelemben igényelt
2 898 594 EUR összegre az EGAA költségvetési sorában
előirányzott összeg fog fedezetet biztosítani.
Javaslat
AZ EURÓPAI PARLAMENT ÉS A TANÁCS
HATÁROZATA
az Európai Globalizációs Alkalmazkodási
Alapnak az Európai Parlament, a Tanács és a Bizottság közötti, a költségvetési
fegyelemről és a pénzgazdálkodás hatékonyságáról és eredményességéről
szóló, 2006. május 17-i intézményközi megállapodás 28. pontja
alapján történő igénybevételéről (Hollandiának a 41. ágazatot
érintő „EGF/2011/009 NL/Gelderland Construction” referenciaszámú
kérelme)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió
működéséről szóló szerződésre,
tekintettel az Európai Parlament, a Tanács és
a Bizottság között létrejött, a költségvetési fegyelemről és a
pénzgazdálkodás hatékonyságáról és eredményességéről szóló,
2006. május 17-i intézményközi megállapodásra[5] és különösen annak 28.
pontjára,
tekintettel az Európai Globalizációs
Alkalmazkodási Alap létrehozásáról szóló, 2006. december 20-i
1927/2006/EK európai parlamenti és tanácsi rendeletre[6] és különösen annak
12. cikkének (3) bekezdésére,
tekintettel az Európai Bizottság javaslatára[7],
mivel:
(1)       Az Európai Globalizációs
Alkalmazkodási Alapot (a továbbiakban: EGAA) azzal a céllal hozták létre, hogy
kiegészítő támogatást nyújtson azoknak az elbocsátott munkavállalóknak,
akik a globalizáció hatására a világkereskedelemben bekövetkezett fő
strukturális változások következtében veszítették el munkájukat, és segítse
őket a munkaerőpiacra történő ismételt beilleszkedésben.
(2)       A
2009. május 1-jétől 2011. december 30-ig benyújtott
kérelmek tekintetében az EGAA hatálya kibővült az olyan munkavállalók
támogatásával, akik közvetlenül a pénzügyi és gazdasági világválság miatt
veszítették el állásukat.
(3)       A 2006. május 17-i
intézményközi megállapodás az EGAA igénybevételét évi 500 millió EUR
felső korlátig engedélyezi.
(4)       Hollandia Gelderland (NL22)
NUTS II. szintű régiójában a NACE Rev. 2. rendszer szerinti
41. ágazatban (épületek építése) működő 54 vállalatnál
történt elbocsátásokra tekintettel 2011. december 15-én az EGAA
igénybevétele iránti kérelmet nyújtott be, melyet 2012. június 11-ig
további információkkal egészített ki. A kérelem megfelel az
1927/2006/EK rendelet 10. cikkében a pénzügyi hozzájárulások
meghatározására vonatkozóan megállapított követelményeknek. A Bizottság ezért
2 898 594 EUR rendelkezésre bocsátására tesz javaslatot.
(5)       Az EGAA-ból tehát támogatást
kell nyújtani a Hollandia által benyújtott kérelem alapján történő
pénzügyi hozzájárulás folyósítása érdekében,
ELFOGADTA EZT A HATÁROZATOT:
1. cikk
Az Európai Unió 2012. évi általános
költségvetésének keretein belül az Európai Globalizációs Alkalmazkodási Alapból
(EGAA) 2 898 594 EUR támogatást nyújtanak kötelezettségvállalási
és kifizetési előirányzatok formájában.
2. cikk
Ezt a határozatot az Európai Unió Hivatalos
Lapjában ki kell hirdetni.
Kelt Brüsszelben,
Az Európai Parlament részéről                     a
Tanács részéről
az elnök                                                          az
elnök
[1]               HL C 139., 2006.6.14., 1. o.
[2]               HL L 406., 2006.12.30., 1. o.
[3]               A gazdasági tevékenységek statisztikai osztályozása NACE
Rev. 2. rendszerének létrehozásáról és a 3037/90/EGK tanácsi rendelet, valamint
egyes meghatározott statisztikai területekre vonatkozó EK-rendeletek
módosításáról szóló, 2006. december 20-i 1893/2006/EK európai parlamenti és
tanácsi rendelet (HL L 393., 2006.12.30., 1. o.).
[4]               Az 1927/2006/EK rendelet 3. cikke harmadik bekezdésének
megfelelően.
[5]               HL C 139., 2006.6.14., 1. o.
[6]               HL L 406., 2006.12.30., 1. o.
[7]               HL C […], […], […]. o.